প্রকাশ: ২০১৮-০৩-১৩ ৭:২৯:৫৬ পিএম
নিজস্ব প্রতিবেদক : বিএনপির চেয়ারপারসন খালেদা জিয়ার অরফানেজ ট্রাস্টের অর্থ আত্মসাতের মামলার হাইকোর্টের জামিনের আদেশ সিএমএম আদালতে পৌঁছেছে।
হাইকোর্ট বিভাগের আদান-প্রদান শাখার অফিস সহায়ক তাজউদ্দিন আহমেদ মঙ্গলবার সন্ধ্যা ৬টা ১০মিনিটে এ আদেশ একটি বাইসাইকেলে করে নিয়ে আসেন যা সিএমএম আদালতের জুডিশিয়াল পেশকার ওমর ফারুক চৌধুরী গ্রহণ করেন।
তবে জামিন আদেশ পৌঁছালেও এদিন অফিস সময় শেষ হওয়ায় প্রাক্তন এ প্রধানমন্ত্রীর জামিননামা দাখিল করতে পারেননি আইনজীবীরা।
এ সম্পর্কে আইনজীবী সৈয়দ জয়নুল আবেদীন মেজবাহ জানান, জামিন আদেশ পৌঁছাতে অফিস আওয়ার শেষ হওয়ায় আমরা মঙ্গলবার জামিননামা দাখিল করতে পারিনি। যেহেতু উচ্চ আদালতের কোনো স্থগিতাদেশ নেই তাই বুধবার আমরা ম্যাডামের (খালেদা জিয়া) জামিনামা দাখিল করবো।
এর আগে গত সোমবার অরফানেজ ট্রাস্ট মামলায় খালেদা জিয়াকে ৪ মাসের জামিন প্রদান করে হাইকোর্ট। একই সঙ্গে ওই সময়ের মধ্যে মামলাটির পেপারবুক প্রস্তুতেরও আদেশ দেন ওই আদালত।
এরও আগে গত ২৫ ফেব্রুয়ারি হাইকোর্টে খালেদা জিয়া ওই মামলায় জামিন আবেদন করলে হাইকোর্ট নিম্ন আদালতের এলসিআর তলব করেন। আদেশের ১৫ দিনের মধ্যে হাইকোর্টে নথি পাঠাতে বলা হয়। হাইকোর্টের আদেশ ২৫ ফেব্রুয়ারি বিচারিক আদালত ঢাকার ৫ নম্বর বিশেষ জজ আদালতে পৌঁছায়। যা রোববার হাইকোর্ট পাঠানো হয়।
এর আগে গত ৮ ফেব্রুয়ারি ঢাকার ৫ নম্বর বিশেষ জজ ড. মো. আখতারুজ্জামান ওই মামলায় বিএনপির চেয়ারপারসন খালেদা জিয়াকে ৫ বছর সশ্রম কারাদণ্ড প্রদান করেন। ওই রায়ের অনুলিপি গত ১৯ ফেব্রুয়ারি পাওয়ার পর ২০ ফেব্রুয়ারি হাইকোর্টে আপিল দাখিল করেন খালেদার আইনজীবীরা।
উল্লেখ্য, মামলাটিতে খালেদা জিয়ার বড় ছেলে তারেক রহমানসহ ৫ আসামির ১০ বছর করে কারাদণ্ড দেওয়া হয়। এছাড়া রায়ে আসামিদের ২ কোটি ১০ লাখ ৭১ হাজার ৬৪৩ টাকা ৮০ পয়সা জরিমানা করা হয়। দণ্ডিত অপর ৪ আসামি হলেন-প্রাক্তন এমপি কাজী সালিমুল হক কামাল ওরফে ইকোনো কামাল, ব্যবসায়ী শরফুদ্দিন আহমেদ, প্রাক্তন সচিব ড. কামাল উদ্দিন সিদ্দিকী ও প্রয়াত রাষ্ট্রপতি জিয়াউর রহমানের ভাগ্নে মমিনুর রহমান। দণ্ডিতদের মধ্যে তারেক রহমান, কামাল সিদ্দিকী ও মমিনুর রহমান পলাতক রয়েছেন।